Jaguares klop Brumbies, krap kaarte deurmekaar | Maroela Media
Die Jaguares se rugbyspan het die agterdeur oopgeskop om vanjaar vir die uitspeelrondes te kwalifiseer nadat hulle vroeg Sondagoggend (Suid-Afrikaanse tyd) die Brumbies met 20 – 15 in hul Superrugbywedstryd in die Estadio Jose Amalfitani in Buenos Aires geklop het.
Die Jaguares (23 punte) is nou derde in die Suid-Afrikaanse afdeling en blaas in die nekke van die Sharks (26) en die Bulls (24), met die Stormers (ook 23) en die Lions (22) sekerlik ook steeds in die wedloop.
Maar terwyl die ander spanne (buiten die Bulls ook) almal reeds tien wedstryde agter die blad het, het die Jaguares net nege keer gespeel en kan hulle selfs die voortou neem as hulle die Stormers komende naweek in Buenos Aires troef.
Die Jaguares speel baie ondernemend met Emiliano Boffelli, Jerónimo de la Fuente, Sebastián Cancelliere, Matías Orlando en Domingo Miotti baie gevaarlik op die aanval.
Dan is die strydros Agustín Creevy, Pablo Matera en Marcos Kremer baie woelig wanneer daar om besit meegeding word.
Die dissipline lol steeds, soos nog altyd in die verlede, maar selfs nadat Kremer ŉ geelkaart gekry het vir ŉ soveelste oortreding in die los, het die passievolle Argentyne steeds hul man gestaan.
Dan gebruik hulle ook nie altyd hul arms wanneer hulle duikslae uitvoer nie en die skeidsregter, Marius van der Westhuizen, was dalk toegeeflik.
Nietemin is hulle ŉ vars briesie en sal die Stormers op hul beste moet wees om nie vas te val nie.
Vir die Brumbies is dit na alle waarskynlikheid die einde van die pad. Dit laat weer die vraag onstaan, hoe was dit moontlik dat hulle die Stormers verlede week met broodkrummels kon klop?
Punte: Jaguares 20 (17): Drieë: Sebastían Cancelliere, Matías Orlando, Agustín Creevy. Doelskop: Domingo Miotti. Strafdoel: Miotti.
Brumbies 15 (15): Drieë: Folau Fainga’a, Tom Banks. Doelskop: Christian Lealiifano. Strafdoel: Lealiifano
Waarom so krities? Die Argentyne speel ‘n veel beter klas van rugby as enige Suid-Afrikaanse spanne. Hul het nog flair en ondernemingsgees.
My superbru is een groot gemors.
Vraagteken-…..Omdat die super rugby nou so onvoorspelbaar geword het , speel ek ook nie meer Superbru ni. In die verlede was dit fun maar nou deurmekaar!!